[{"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "HomeAwdur y MisGeraint V. Jones"}, {"text_idx": "#000007", "text": "Cawsom yr anrhydedd arbennig yn ddiweddar i\u2019w holi am ei nofel ddiweddaraf Niwl Ddoe ..."}, {"text_idx": "#000008", "text": "Corff gwraig ifanc yn Afon Ddyfrdwy a thrasiedi arall ger Trwyn Cilan yn Lly\u0302n. Nofel goll... dyddiadur cudd... dryswch yn achau\u2019r teulu."}, {"text_idx": "#000009", "text": "Mae rhyw ddirgelwch neu gyfrinach yng ngorffennol pob un ohonom, ond gan neb yn fwy na\u2019r awdures fyd-enwog Veronique a theulu ifanc Sisial y Traeth yn Abersoch. Ym marn y gohebydd Huw Peris mae yma fwy nag un dirgelwch i\u2019w datrys, ond a oes peryg i\u2019w ymyrraeth gostio\u2019n ddrud iddo yntau hefyd?"}, {"text_idx": "#000010", "text": "Sut ydych chi\u2019n mynd ati i ysgrifennu llyfr?"}, {"text_idx": "#000011", "text": "Dim byd mwy na stori yn dechrau cyniwair yn y pen ac yna\u2019n gwrthod gollwng gafael, nes fy ngorfodi yn y diwedd i neud rhywbeth yngly\u0302n a\u0302 hi! Erbyn hynny mi fyddwn wedi dod i adnabod y cymeriadau yn bur dda a syniad go lew gennyf hefyd sut y byddai\u2019r stori yn datblygu o bennod i bennod, ac o\u2019r math o ddiweddglo oedd gen i ar ei chyfer. Profiad digon tebyg oedd tu cefn i bob un o\u2019m llyfrau eraill hefyd\u2013 h.y. rhyw gael fy ngorfodi i sgwennu fydda i, a hynny yn groes i\u2019r graen yn aml!"}, {"text_idx": "#000012", "text": "Ym mha ffordd mae Niwl Ddoe yn debyg a gwahanol i lyfrau eraill rydych chi wedi eu hysgrifennu?"}, {"text_idx": "#000013", "text": "O ran thema, mae Niwl Ddoe yn eithaf tebyg i Elena (2019) mae\u2019n siw\u0302r, gan mai dirgelion teulu sydd i\u2019w cael yn honno\u2019n ogystal. Ond dirgelion llai eithafol, serch hynny, na\u2019r hyn a gaed yn y nofel fer Yn y Gwaed (1990) neu Cur y Nos (2000)."}, {"text_idx": "#000014", "text": "Mae rhai o\u2019m nofelau eraill yn perthyn i genre pur wahanol e.e. ias a chyffro Semtecs (1998), Asasin (1999), Omega (2000), Zen (2004) ... neu\u2019r ymgais (wan) at hiwmor a ffars yn Si\u0302 Be\u0302i (2010)."}, {"text_idx": "#000015", "text": "Ydych chi\u2019n credu ei bod hi\u2019n bwysig i dynnu sylw at bynciau llosg mewn llyfrau?"}, {"text_idx": "#000016", "text": "Does dim o\u2019i le, wrth gwrs, ag ymdrin a\u0302 phynciau llosg mewn nofel, cyn belled ag mai\u2019r cymeriadau ac nid yr awdur ei hun sy\u2019n rhoi gwahanol agweddau\u2019r ddadl, a bod peth felly yn cael ei neud yn gynnil ac yn gelfydd. Yn fy marn i, ni ddylai nofelydd fyth roi\u2019r argraff o fod yn pregethu neu foesoli."}, {"text_idx": "#000017", "text": "Beth sy\u2019n gwneud nofel dda yn eich barn chi?"}, {"text_idx": "#000018", "text": "\u2013 stori afaelgar a honno wedi\u2019i chynllunio\u2019n ofalus"}, {"text_idx": "#000019", "text": "\u2013 cymeriadau sy\u2019n tyfu ac yn dod yn fyw a chredadwy yn nychymyg y darllenydd"}, {"text_idx": "#000020", "text": "\u2013 deialog ddiwastraff , ym mha dafodiaith bynnag, a honno\u2019n taro\u2019n naturiol ar glust y darllenydd"}, {"text_idx": "#000021", "text": "\u2013 diweddglo sy\u2019n dod a phob dim yn daclus i fwcwl heb unrhyw \u2018loose ends\u2019 (chwedl y Sais!)"}, {"text_idx": "#000022", "text": "Pa lyfrau ysbrydolodd chi fel darllenwr ifanc?"}, {"text_idx": "#000023", "text": "Llyfr Mawr y Plant oedd ffefryn yr oes (h.y. canol yr 1940au i mi!). Roedd hanesion Sion Blewyn Coch ac eraill yn tanio\u2019r dychymyg ifanc. Byd Enid Blyton oedd hi wedyn yn yr arddegau cynnar \u2013 helyntion y Famous Five a\u2019r Secret Seven i ni\u2019r hogia. A\u2019r fath edrych ymlaen o hyd at y nesaf i ymddangos o\u2019r wasg. Ar y pryd, doedd fawr o ddim yn y Gymraeg a allai gystadlu efo rheini, gwaetha\u2019r modd. Yna, cyfnod o ymgolli\u2019n llwyr yn stori\u0308au ditectif Agatha Christie a rhai John Ellis Williams (hwnnw\u2019n brifathro ar un o ysgolion cynradd Stiniog ar y pryd, ac yn wyneb cyfarwydd i mi)."}, {"text_idx": "#000024", "text": "Pwy yw eich hoff awduron?"}, {"text_idx": "#000025", "text": "Bron nad yw\u2019n ystrydebol i enwi Kate Roberts (Traed Mewn Cyffion yn arbennig), T. Rowland Hughes, Islwyn Ffowc Ellis, Caradog Pritchard, et al ond y nofelau a gydiodd fwyaf yn fy nychymyg pan ddechreuodd rheini ymddangos oedd nofelau hanes Rhiannon Davies Jones, ac yna\u2019r drioleg gan Cyril Hughes ar fywyd Catrin o Ferain. Cefais flas anghyffredin hefyd ar Awst yn Anogia gan y diweddar Gareth F. Williams. Yr hyn sy\u2019n galonogol yw bod cymaint o awduron ifanc y dyddiau hyn, a bod llawer ohonyn nhw\u2019n ferched."}, {"text_idx": "#000026", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000027", "text": "Fy nghof cyntaf ydi mynd yng nghwmni fy nhad i\u2019r llyfrgell ym Mlaenau Ffestiniog i ddewis llyfr. Rhyw ddeg oed oeddwn i ar y pryd, dwi\u2019n tybio, a Nedw Tegla Davies oedd yn cael ei argymell gan y llyfrgellydd. (Cyfyng iawn oedd y dewis i blant a phobl ifanc yn niwedd yr 1940au) Sut bynnag, tipyn o strygl fu\u2019r darllen, rhaid cyfadde, ond fe ddois i ben a\u0302 hi rywsut neu\u2019i gilydd a dod i sylweddoli bod angen dyfalbarhad weithiau i allu gwerthfawrogi llyfr. Peth arall a adawodd argraff arnaf bryd hynny oedd arogl hen a mwll y lle, a\u2019r ffaith bod y llyfrau i gyd mor ddi-liw \u2013 cloriau duon, cloriau brown, cloriau browngoch, cloriau gwyrdd tywyll. Y fath newid a fu dros y blynyddoedd! Erbyn heddiw, cloriau a siacedi llwch lliwgar a deniadol, a\u2019r print a\u2019r cysodi yn gymaint brafiach i\u2019r llygad!"}, {"text_idx": "#000028", "text": "Oes gennych chi unrhyw awgrymiadau er mwyn annog plant a phobl ifanc i ddarllen er pleser?"}, {"text_idx": "#000029", "text": "Nid cyfrifoldeb athrawon yn unig ydi cael plant i ymddiddori mewn darllen. Mae dyletswydd ar rieni yn ogystal, i fynd a\u0302\u2019u plant i\u2019r llyfrgell leol, pe bai ond i\u2019w cael nhw i fodio trwy\u2019r arlwy lliwgar a hynod o ddeniadol sydd ar gael y dyddiau hyn. A da o beth hefyd fyddai rhoi amser i wrando arnyn nhw\u2019n darllen pwt a bod yn barod wedyn i drafod y stori efo nhw. A pha well anogaeth i blant na\u2019u bod nhw\u2019n gweld hefyd eu rhieni yn mwynhau awr neu ddwy o ddarllen ar fin nos"}]